DA Den Europæiske Unions Tidende CE 88/8

(2004/C 88 E/0009)

SKRIFTLIG FORESPØRGSEL E-0278/03

af Gianfranco Dell'Alba (NI) til Kommissionen

(7. februar 2003)

Om: Uregelmæssigheder i valgprocessen i Cambodja

Er Kommissionen klar over, at den igangværende vælgerregistrering i Cambodja er præget af mangler og uregelmæssigheder, som, hvis de ikke afhjælpes i tide, vil fordreje det cambodjanske folks vilje, som parlamentsvalget den 27. juli 2003 skulle afspejle, og navnlig, at:

— diskriminerende foranstaltninger og praksis på kommunalt plan forhindrer ca. 1,5 mio. borgere (ud af 6,8 mio. berettigede vælgere) i at blive registreret, med det resultat, at de berøves deres ret til at stemme på valgdagen;

— disse diskriminerende foranstaltninger og denne diskriminerende praksis omfatter vanskeligheder for buddhistiske munke med at blive registreret, overdrevent strenge krav vedrørende bevis for bopæl og/eller statsborgerskab, som mange borgere ikke kan opfylde, tidsfrister på 3-5 dage for borgere til at blive registreret i mange landsbyer, bureaukrati, apati eller administrativ chikane fra de lokale myndigheders side med det resultat, at registreringen forhales eller hindres samt indskrænkninger vedrørende vælgeroplysninger og -orienteringsprogrammer, som skal tilskynde borgerne til at vælge.

Desuden har det regerende forhenværende kommunistparti opstillet hele valgmaskineriet uden at rådføre sig med civilsamfundet og oppositionen, som er repræsenteret i parlamentet.

Eftersom Den Europæiske Union spiller en afgørende rolle med hensyn til at yde finansiel og teknisk bistand til tilrettelæggelsen af ovennævnte valg, og eftersom diskriminerende foranstaltninger og praksis af denne art ikke er acceptable i henhold til internationale demokratiske normer, anmodes Kommissionen om at besvare følgende:

1. Hvilke initiativer har Kommissionen vedtaget, eller skal den til at vedtage, for at sikre hele valgprocessens regelmæssighed samt retfærdige valgresultater?

2. Hvilke foranstaltninger vil Kommissionen træffe for at forhindre en strategi, hvis formål er at på forhånd at sikre det kommende valgs resultater?

Svar afgivet på Kommissionens vegne af Christopher Patten

(4. marts 2003)

Kommissionen følger valgforberedelserne i Cambodja med stor opmærksomhed, herunder også registreringen af vælgere, og den har taget en række initiativer til støtte for denne proces.

Kommissionen yder for det første teknisk bistand til det nationale valgudvalg vedrørende oplæring og borger/vælgeruddannelse samt PR-virksomhed og kommunikation. Formålet med bistanden er at øge gennemsigtigheden i valgprocessen og at forbedre informationen til vælgerne. Eksperter har ydet valgudvalget effektiv støtte, ikke mindst gennem oplæring, rådgivning om nye regler og pressekommunikéer.

For det andet besluttede Kommissionen som svar på en opfordring fra Cambodjas regering til internationale organisationer om at sende repræsentanter som observatører til det kommende parlamentsvalg den 27. juli 2003 at sende en valgundersøgelsesgruppe med flere valgeksperter, der skulle indhente faktuelle oplysninger, som kunne være til hjælp, når der skulle træffes beslutning om, hvorvidt og hvordan man kunne støtte valgprocessen og navnlig om det ville være nyttigt, tilrådeligt og muligt at sende en EU-valgobservationsgruppe. Undersøgelsesgruppen besøgte landet fra 27. januar 2003 til 4. februar 2003 og mødtes med EU's delegationsledere i Phnom Penh, repræsentanter fra statslige institutioner, valgmyndigheder, konstitutionsrådet, politiske partier, civilsamfundet, medierne, bilaterale ambassader og internationale organisationer. På baggrund af gruppens resultater vil Kommissionen gerne fremhæve visse resultater som svar på de særlige problemer, det ærede medlem rejser i sin forespørgsel.

Valgundersøgelsesgruppen modtog flere påstande om, at diskriminerende foranstaltninger og praksis på kommunalt niveau hindrer omkring 1-1,5 millioner borgere i at blive registreret. Det bør dog understreges, at den nye valglov indeholder strenge krav i et forsøg på at hindre registrering af ikke-berettigede vælgere. Bestemmelserne gennemføres imidlertid ikke på en ensartet måde i praksis, hvilket har givet anledning til påstande om politisk partiskhed. Gruppen modtog dog på dette stadium ikke noget klart bevis for, at der skulle foreligge et mønster for planlagte og udbredte afslag af politiske grunde, selv om der blev konstateret mangler i flere kommuner.

For at afhjælpe denne situation og opnå det højst mulige antal stemmeberettigede gav det nationale valgudvalg den 11. februar 2003 meddelelse om, at fristen for vælgerregistrering ville blive forlænget med 2-5 dage i kommuner, hvor man havde en fornemmelse af, at tallene var for lave i forhold til det forventede antal stemmeberettigede. Den 11. februar 2003 var der blevet registreret yderligere 900 000 vælgere på listerne. Det bør være en særlig opgave at sikre, at listerne er nøjagtige, og at alle stemmeberettigede vælgere er blevet opført på dem. Man kender imidlertid ikke det præcise antal stemmeberettigede, idet tallet 6,5-6,8 millioner stemmeberettigede vælgere er baseret på demografiske prognoser på grundlag af folkeoptællingen i 1998.

Lovbestemmelserne vedrørende sammensætningen af det nationale valgudvalg er blevet anfægtet fra mange sider, idet det hverken er sammensat fra flere partier eller er et fuldstændigt uafhængigt organ. Undersøgelsesgruppen konstaterede imidlertid, at valgudvalget traf omfattende foranstaltninger på centralt niveau for at skabe større gennemsigtighed og tillid til dets arbejde via månedlige rundbordssamtaler og konsultationer om udkast til regler og valgforberedelse med politiske partier, ikke-statslige organisationer, medierepræsentanter og donorer. Det er op til valgudvalget at sikre, at alle valgprocedurer bliver gennemført på en korrekt og åben måde af alle, der er involveret i forvaltningen af valgprocessen. Kommissionens delegation i Cambodja såvel som medlemsstater, der er repræsenteret i Phnom Penh, deltager aktivt i valgudvalgets konsultationer med det formål at sikre, at valget kommer til at foregå så retfærdigt og åbent som muligt.

Kommissionen overvejer nu, om EU skal sende en valgobservationsgruppe som opfølgning efter valgundersøgelsesgruppen.